Euroopa Liidu Teataja L 258 , 21/09/1978 Lk 0035 - 0036

Soomekeelne eriväljaanne: Peatükk 7 Köide 2 Lk 0102

Kreekakeelne eriväljaanne: Peatükk 07 Köide 2 Lk 0087

Rootsikeelne eriväljaanne: Peatükk 7 Köide 2 Lk 0102

Hispaaniakeelne eriväljaanne: Peatükk 07 Köide 2 Lk 0131

Portugalikeelne eriväljaanne Peatükk 07 Köide 2 Lk 0131



Nõukogu otsus, 19. september 1978, teatavate kolmandate riikide tegevuse kohta kaubalaevanduse valdkonnas (78/774/EMÜ) EUROOPA ÜHENDUSTE NÕUKOGU, võttes arvesse Euroopa Majandusühenduse asutamislepingut, eriti selle artikli 84 lõiget 2, võttes arvesse komisjoni esitatud otsuse eelnõu, võttes arvesse Euroopa Parlamendi arvamust, [1] võttes arvesse majandus- ja sotsiaalkomitee arvamust, [2] ning arvestades, et: tuleks kehtestada teabesüsteemid, mis võimaldavad ühenduse institutsioonidel olla teadlikud kolmandate riikide laevastike tegevusest, kelle tavad kahjustavad liikmesriikide laevandushuve, eriti niivõrd, kuivõrd see tegevus kahjustab liikmesriikide laevastike konkurentsivõimelist osalust rahvusvahelises merekaubanduses; need teabesüsteemid peavad hõlbustama konsulteerimist ühenduse tasandil; sätestada tuleks võimalus võtta vastu ühenduse tasandil vajalikud meetmed liikmesriikide volituste ühiseks kasutamiseks, et võtta vastu teatavate kolmandate riikide kaubalaevandustegevuse suhtes vastumeetmed, ON VASTU VÕTNUD KÄESOLEVA OTSUSE: Artikkel 1 1. Iga liikmesriik võtab kõik vajalikud meetmed süsteemi kehtestamiseks, mis võimaldab tal koguda teavet kolmandate riikide laevastike tegevuse kohta, kelle tavad on kahjulikud liikmesriikide laevandushuvidele, eriti niivõrd, kuivõrd see tegevus kahjustab liikmesriikide laevastike konkurentsivõimelist osalust rahvusvahelises merekaubanduses. 2. Süsteem peab võimaldama igal liikmesriigil lõikes 1 nimetatud eesmärkide saavutamiseks vajalikul määral koguda järgmist teavet: - pakutavate kaubalaevandusteenuste tase, - kaupade laad, maht, väärtus, päritolu ja sihtkoht, mida neid teenuseid pakkuvad laevad liikmesriikides lastivad või lossivad, ja - selliste teenuste eest nõutavate tasude tase. Artikkel 2 1. Nõukogu otsustab ühehäälselt, milliste kolmandate riikide laevastike suhtes kohaldatakse ühiselt teabesüsteemi. 2. Lõikes 1 nimetatud otsuses täpsustatakse kaubalaevanduse tüüp, mille suhtes teabesüsteemi kohaldatakse, selle kehtestamise kuupäev, teabe esitamise tähtajad ning artiklis 1 loetletud teabe tüüpide hulgast need, mida kogutakse. 3. Iga liikmesriik edastab komisjonile korrapäraselt või komisjoni taotlusel oma teabesüsteemi antud teabe. 4. Komisjon kogub liikmesriikide saadetud andmed kokku. Teabe suhtes kohaldatakse nõukogu 13. septembri 1977. aasta otsuse 77/587/EMÜ (liikmesriikide ja kolmandate riikide vahelisi suhteid meretranspordi küsimustes ning nende küsimustega seotud meetmeid rahvusvahelistes organisatsioonides käsitleva konsulteerimiskorra loomise kohta) [3] artiklit 4. Artikkel 3 Liikmesriigid ja komisjon vaatavad korrapäraselt üle otsusega 77/587/EMÜ kehtestatud konsulteerimiskorra raames ning muu hulgas artiklis 1 nimetatud teabesüsteemi antud teabe alusel artiklis 2 nimetatud otsustega täpsustatud kolmandate riikide laevastiku tegevuse. Artikkel 4 Nõukogu võib ühehäälselt otsustada, et liikmesriigid peavad ühiselt vastu võtma oma siseriiklikku õigusesse kuuluvad sobivad vastumeetmed sellise kolmanda riigi või kolmandate riikide rühma suhtes, mille kohta on tehtud artiklis 2 nimetatud otsus. Artikkel 5 Liikmesriigid säilitavad õiguse kohaldada oma riiklikke teabesüsteeme ja vastumeetmeid ühepoolselt. Artikkel 6 Liikmesriigid võtavad võimalikult kiiresti ja hiljemalt 31. detsembriks 1978 vastu käesoleva otsuse rakendamiseks vajalikud õigus- ja haldusnormid. Artikkel 7 Käesolev otsus on adresseeritud liikmesriikidele. Brüssel, 19. september 1978 Nõukogu nimel eesistuja H.-D. Genscher [1] EÜT C 131, 5.6.1978, lk 40. [2] Arvamus on esitatud 1. juunil 1978 (EÜTs seni avaldamata). [3] EÜT L 239, 17.9.1977, lk 23. --------------------------------------------------